**ОТЧЕТ**

**за осъществената контролна дейност от РИОСВ-Пазарджик**

**за месец април 2024 г.**

През **м. април 2024 г.** експертите и специалистите на РИОСВ-Пазарджик извършиха **144** проверки в **134** обекта, от които **88** са планови и **56** извънредни. В рамките на осъществения контрол са дадени **43** предписания за отстраняване на констатирани несъответствия и предприемане на мерки. За периода са предприети действия по **10** сигнала.

През м. април експерти на РИОСВ-Пазарджик взеха участие в пет комисии – четири по заповед на Областния управител на Пазарджик и една по заповед на Началника на СГКК Пазарджик, в общински експретни съвети по устройство на територията в община Пазарджик и община Септември и в заседание на комисия по чл. 17 при ОД „Земеделие“.

На сайта на РИОСВ е публикуван в срок Годишен доклад за състоянието на околната среда в област Пазарджик през 2023 година.

 **Административнонаказателна дейност**

През м. април 2024 г. за констатирани административни нарушения на екологичното законодателство от експертите на РИОСВ-Пазарджик са съставени 6 АУАН. За установени нарушения на Закона за водите са съставени 3 АУАН - на юридическо лице - за превишение на ИЕО по показател общ фосфор, на юридическо лице - за превишене на ИЕО по показател неразтворени вещества, на юридическо лице - за превишение на МДК по показател БПК5.

За извършена дейност без проведена процедура по оценка за съвместимост – нарушение на чл. 31, ал. 1 и във връзка с чл. 128 от Закон за биологичното разнообразие (ЗБР) е съставен АУАН на юридическо лице. За притежание на препариран защитен вид - нарушение на чл. 38, ал. 1, т. 7 (предл. 2) от Закон за биологичното разнообразие (ЗБР) е съставен АУАН на физическо лице. За извършена сеч в границите на резерват „Купена“ - нарушение на чл. 17, ал. 1 от Закона за защитените територии (ЗЗТ) е съставен АУАН на физическо лице.

Издадени са четири (4) наказателни постановления НП и три (3) споразумения на обща стойност 12 470 лева.

Наложено е наказание „имуществена санкция“ в размер на 7 000 лв. на юридическо лице за нерегламентирано третиране на отпадъци без дружеството да притежава документ по чл. 35 от ЗУО, за да може да извършва законосъобразно тази дейност. На физическо лице е наложена глоба от 2 000 лв. за нарушение на чл. 166, т. 3 от ЗООС – неизпълнение на предписание като отговорно по изпълнението му лице. На две физически лица са наложени глоби по 1000 лв. за отсичане на дърва на територията на резерват „Купена“ на основание чл. 17, ал. 1 от ЗЗТ във връзка с чл. 81, ал. 1, т. 1 от ЗЗТ.

Сключено е споразумение, с което е наложена имуществена санкция на юридическо лице в размер на 70 лв. за нарушение на чл. 31, ал. 1 от ЗБР, във връзка с чл. 128в от ЗБР.

Сключено е споразумение, с което е наложена имуществена санкция на юридическо лице в размер на 700 лв. за нарушение на чл. 124, ал. 1 във връзка с ал. 2 от Закона за водите (ЗВ).

Сключено е споразумение, с което е наложена имуществена санкция на юридическо лице в размер на 700 лв. за нарушение на чл. 48, ал. 1, т. 11 от Закона за водите (ЗВ).

През м. април 2024 г. няма наложени санкции по реда на чл. 69 от ЗООС, както и ПАМ.

Събраните суми от РИОСВ-Пазарджик по наложени глоби и санкции през м. април са в общ размер 2398.94 лева, от които няма по чл. 69 от ЗООС. От тях, 1623.81 лева са от платени глоби /имуществени санкции по НП за нарушения на екологичното законодателство и влезли в сила НП / по транзитната сметка, а 775.13 лв. са събрани от НАП.

**Акценти от извършената месечна контролна дейност**

Изпълнение на годишния план за контролна дейност за 2024 г.

Контрол за чистотата на речните корита и прилежащи територии, на републиканската и общинска пътна мрежа.

Контрол за изпълнение на условията в разрешителните за заустване на отпадъчни води от промишлени обекти в област Пазарджик, емисионен контрол на обекти, заустващи отпадъчни води в повърхостни водоприемници, проверки за правилна експлоатация на пречиствателните съоръжения.

Контрол за намаляване емисиите на замърсители в атмосферния въздух.

Контрол за изпълнение изискванията на ЗУО при извършване на дейности по третиране на отпадъци.

Контрол по спазване на изискванията на Регламент (EO) №1013/2006.

Последващ контрол за изпълнение на дадени предписания.

Проверки по сигнали и жалби на граждани

 **По отношение на превантивния контрол е извършено:**

* контрол за спазване на режимите в защитените територии (ЗТ), определени със заповедите им за обявяване;
* спазване на законодателството (ЗБР) при осъществяване на съгласувано ИП;
* участие в междуведоствени комисии, в Технико-икономически съвет, в комисия по заповед на началника на СГКК Пазарджик, в консултации;
* участие в четири (4) междуведомствени комисии, съгласно заповед на Областен управител на област Пазарджик, за извършване на огледи на речни участъци подлежащи на почистване от самонастанила се дървесна растителност, храсти и битови отпадъци на р. Новомахленска, р. Мътница и р. Тополница;
* участие в Технико – икономически съвет (ТИС) по заповед на министъра на енергетиката за рекултивацията на находище „Хвостохранилище Медет“;
* участие в една (1) комисия по заповед на Началника на СГКК Пазарджик за разглеждане на постъпили възражения по обявените кадастрални карти и кадастрални регистри за населените места в общ. Брацигово: с. Равногор, с. Розово, с. Козарско, с. Исперихово, с. Бяга;
* Подпомагане на други институции в сферата на природозащитното законодателство;
* проверка на поставени условия в Решение по ОС;
* водене на процедурите по постъпили преписки от граждани и институции в регламентираните срокове.

 **Tекущият и превантивен контрол** се извършват съгласно утвърден от министъра на околната среда и водите годишен план за контролната дейност на РИОСВ-Пазарджик за 2024 г., като са извършени планови и извънредни проверки по компоненти и фактори на околната среда, както следва:

* Проверки по прилагане разпоредбите на ЗУО - **89;**
* Проверки по Закон за водите - **15;**
* Проверки по Закон за почвите - **2;**
* Проверки по прилагане разпоредбите на ЗЧАВ - **12;**
* Комплексни проверки на дружества с КР - **1**;
* Комплексни проверки на дружества без КР - **3**;
* Проверки по прилагане на гл. 6 на ЗООС **- 2;**
* Контрол по ЗБР и ЗТЗ - **20;**

 **Планови комплексни проверки на обекти без комплексно разрешително:**

* „Каучук“ АД, гр. Пазарджик - завод за производство на каучукови изделия. Проверени компоненти и фактори на околната среда - „води“ и „отпадъци“. При проверката не се установи несъответствие с изискванията на ЗВ, ЗУО и подзаконовите нормативни актове. Резултатите от физикохимичния анализ на взетите водни проби не показват превишение на ИЕО. Проверено е изпълнението на условията в разрешението за дейности с отпадъци. Не са констатирани несъответствия.
* „Роузи планст“ ЕООД, м. Азмъка, с. Лозен, общ. Септември - оранжерии за отглеждане на разсад за ягоди. Проверени компоненти и фактори на околната среда - „атмосферен въздух“ и „отпадъци“. При извършената проверка не са установени несъответствия с нормативните изисквания на ЗУО и ЗЧАВ.

 **Атмосферен въздух** – през м. април по ЗЧАВ и подзаконовите нормативни актове са извършени 12 проверки - 8 планови и 4 извънредни. Дадени са2 предписания. Експертите от направлението взеха участие в 2 комплексни проверки на обекти без КР и в 1 проверка на оператор с издадено КР. Спазват се поставените в КР условия № 9 - емисии в атмосферата и № 12 - шум.

 **По ЗЧАВ и подзаконови нормативни актове:**

 **Планови проверки**

 По Наредба № 1 от 27.06.2005 г. за норми за допустими емисии на вредни вещества (замърсители), изпускани в атмосферата от обекти и дейности с неподвижни източници, са извършени проверки на цех за преопаковане на препарати за растителна защита и на хлебозавод в гр. Пазарджик. В завода е проверено и оборудването, заредено с флуорсъдържащи парникови газове, както и средногоривната инсталация. Не са установени несъответствия с нормативната уредба по ЗЧАВ.

 По Регламент (ЕС)2024/573 на Европейския парламент и на Съвета от 7 февруари 2024 г. за флуорсъдържащите парникови газове, за изменение на директива (ЕС) 2019/1937 и за отмяна на Регламент (ЕС) № 517/2014 са извършени 5 проверки на оператори на оборудване, стопанисващи 4 търговски обекта – 3 в гр. Пазарджик и 1 в гр. Велинград и на работилница за производство на замразени плодове и зеленчуци в гр. Велинград. На двама оператори на оборудване, заредено с ФПГ е дадено предписание за представяне на досиета на системите. Едното е изпълнено, на второто срокът за изпълнение не е изтекъл.

 По Наредба № 16 от 12.08.1999 г. за ограничаване емисиите на летливи органични съединения при съхранение, товарене или разтоварване и превоз на бензини е извършена проверка на бензиностанция в с. Мало Конаре, общ. Пазарджик. Извършвани са веднъж годишно проверки на системите за улавяне на бензиновите пари, съответстващи на Етап II на УБП. Резултати от проверките са отразени в дневник, наличен на обекта.

 **Извънредни проверки**

 Извършени са две извънредни проверки за последващ контрол на дадени предписания на оператор на цех за производство на пелети в гр. Пазарджик, при които се установи, че предписанията са изпълнени. Извършено е почистване на трици покрай нарушените стени на производственото хале и покрай циклона. Частично нарушените стени на производственото хале са възстановени.

 По сигнал за запалени отпадъци от оранжерии в с. Ковачево и обгазяване на района се извърши оглед на място в имот с изградена оранжерия в м. „Нова мера“, землище на с. Ковачево, общ. Септември. Не се установи палене и изгаряне на битови отпадъци и отпадъци, образувани от дейността на оранжерията. В имота има изсъхнали треви, които са палени, но няма открит пламък и горене. Собственикът на оранжерията сам е създал организация за погасяване на тлеещи треви. Най-близко разположените жилищни сгради в с. Ковачево са на отстояние около 300 м. Не се установи задимяване в района.

 По сигнал за силна и неприятна миризма на боя от цех за мебели в гр. Пещера, на ул. „Михаил Такев“ №144 се извърши проверка на място и се установи, че извън границите на производствената площадка органолептично не се усещат миризми. В момента на проверката не се извършва производствена дейност. Производството на мебели е свързано със сглобяване на предварително разкроени детайли от ПДЧ плоскости. Не се извършва боядисване на мебели и детайли. Не се установи наличие на бои и лакове. За почистване на детайлите от остатъци от лепило се използват почистващ препарат и разредител, налични в обекта в минимални количества -приблизително 2 литра.

 Извършени са оценки на представени доклади с резултати от проведени СПИ на емисии на вредни вещества, изпускани в атмосферния въздух от 5 неподвижни източника (5 изпускащи устройства) на 4 обекта в гр. Пазарджик, с. Ивайло, с. Огняново и с. Мало Конаре, общ. Пазарджик, както и на две изпускащи устройства на РДБО Панагюрище. Анализът на резултатите показва, че са спазени емисионните норми.

 Извършена е оценка на резултатите от СНИ на инсталация за производство на енергия от отпадъци и биомаса в гр. Пещера за м. март 2024 г. Анализът на резултатите показва, че са спазени емисионните норми, определени в издаденото КР на оператора.

 Във връзка с постъпили инвестиционни предложения за провеждане на процедури по ОВОС и ЕО, по компонент „атмосферен въздух“ и фактор „шум“ през месец април са изготвени 16 становища, по ГДОС – 15 становища, други - 1.

 Извършено е ежеседмично следене на сайтове в интернет за реклама на хладилни агенти – вещества, които нарушават озоновия слой и флуорсъдържащи парникови газове в бутилки за еднократна употреба или предлагани на по-ниски цени.

 Извършено е валидиране на подадени годишни отчети на оператори на оборудване и ползватели в информационната система за флуорсъдържащи парникови газове.

 Във връзка с промяна на използвани суровини на инсталация за нанасяне на покрития върху дърво е извършено вписване в регистъра по чл. 30л от ЗЧАВ и е издадено удостоверение за регистрация.

 На основание чл. 20, ал. 7 от Наредба № 7 от 2003 г. за норми за допустими емисии на летливи органични съединения, изпускани в околната среда в резултат от употребата на разтворители в определени инсталации, са утвърдени с решение 7 ПУР.

 Извършено е попълване на поименни партиди в Информационната система за инсталациите, източници на емисии на летливи органични съединения.

 Изготвен е доклад за състоянието на качеството на атмосферния въздух по отношение на показател ФПЧ10 в контролираната от РИОСВ-Пазарджик територия, за периода 01.10.2023 г. – 31.03.2024 г.

 Изготвена е информация с данни за 2023 г. по чл. 10 от Наредбата за ограничаване на емисиите на летливи органични съединения при употребата на органични разтворители в определени бои, лакове и авторепаратурни продукти.

 Изготвен е годишен доклад от контролни и собствени измервания на промишлени източници на шум в околната среда за 2023 г. по реда на чл. 33 на Наредба № 54 от 13 декември 2010 г. за дейността на Националната система за мониторинг на шума в околната среда и за изискванията за провеждане на собствен мониторинг и представяне на информация от промишлените източници на шум в околната среда.

**Води** – през м. април от експертите в направлението са извършени 15 проверки на 15 обекта, от които 12 планови /по Закон за водите/ и 3 извънредни - за последващ контрол на дадени предписания. Експертите от направлението взеха участие в 2 проверки на обекти без КР и в 1 проверка на обект с КР.

За установени нарушения на Закона за водите са съставени 3 АУАН - на „Джей ес ойл“ ЕООД, с. Гелеменово - за превишение на ИЕО от заустване №1 по показател общ фосфор, на „Гео-Марк 2020“ ЕООД, гр. Перущица - за превишене на ИЕО от заустване №1 по показател неразтворени вещества и на „ПМБ Индъстрис“ ООД, гр. Пазарджик - за превишение на МДК по показател биологична потребност от кислород за 5 денонощия (БПК5).

Извършените планови проверки са по заповед РД 955/19.12.2023 г. на МОСВ за провеждане на емисионен контрол. Взети са водни проби за анализ от „Гео-марк 2020“ ЕООД, с. Свобода – ТМСИ и от "Джей ес ойл“ ЕООД.

Всички протоколи от проведен собствен мониторинг на отпадъчни води са въведени в информационната система за управление на водите.

 Извънредни проверки:

По дадено предписание на ДП "Национална компания железопътна инфраструктура", гр. София - обект в гр. Белово, за почистване на събирателно съоръжение за битовофекални отпадъчни води. При проверката се установи, че предписанието е изпълнено.

По дадено предписание на "Аквафиш Пазарджик" АД, гр. Пазарджик за обозначаване на пункта за собствен мониторинг. При проверката се констатира, че предписанието е изпълнено.

 По дадено предписание на физическо лице в гр. Батак, м. Дълбoк дол, за недопускане на разливи на отпадъчни води от вилни сгради и сключване на договор за почистване на ЛПСОВ след въвеждане на обекта в експлоатация. При проверката се установи, че вилните сгради не са въведени в експлоатация и няма разливи и течове на отпадъчни води от имота. Към момента предписанията се изпълняват.

Във връзка с постъпили ИП за провеждане на процедури по ОВОС и ЕО са изготвени 7 становища по компонент „Води“.

 **Почви –** презм. април са извършени 2 планови проверки и е взето участие в комплексна проверка на обект с издадено комплексно разрешително (КР).

Извършена е планова проверка на „Б-Б“ куб за съхранение на негодни за употреба ПРЗ в регулацията на гр. Ракитово. Констатира се, че ПРЗ се съхраняват по начин, предотвратяващ замърсяването на околната среда. Състоянието на куба е добро и няма разливи или разпрашаване на ПРЗ извън ,,Б-Б“ куба. Дадено е предписание на кмета на община Ракитово за осигуряване на достъп до ,,Б-Б“ куба. Достъпът до съоръжението е ограничен от дървесна и храстова растителност, както и от наличие на строителни отпадъци. Предстои последващ контрол.

 Извършен е планов контрол на склад за съхранение на негодни за употреба ПРЗ, стопанисван от ,,Елит Корект“ ЕООД, гр. Белово. Складът е в добро техническо състояние. Охраняем е. Не се констатира разливане или разпрашаване на ПРЗ извън сградата. Около самия склад се усеща неприятна миризма. ПРЗ се съхраняват по начин, предотвратяващ замърсяване на компонентите на околната среда.

Експертът от направлението взе участие в комплексна проверка на оператор с издадено комплексно разрешително - ,,Огняново К“ АД. Проверено е изпълнението на Условие 13 ,,Опазване на почвите и подземните води от замърсяване“. Констатира се изпълнение на условието и спазване на разпоредбите на Закона за почвите и Закона за опазване на земеделските земи.

**Биологично разнообразие и НЕМ** – през м. април експертите и специалистите от направление БРЗТЗ извършиха 20 проверки в 12 обекта, в т.ч. 14 планови, 6 извънредни и 18 обхода. В рамките на осъществявания контрол няма дадени предписания. Съставени са 2 АУАН за нарушения на ЗБР - на физическо лице, за притежание на препариран защитен вид и на юридическо лице, за извършена дейност без проведена процедура по оценка за съвместимост. За извършена сеч в границите на резерват „Купена“ - нарушение на Закона за защитените територии (ЗЗТ), е съставен АУАН на физическо лице, установено като нарушител при съвместна акция със ЗЖУ – Пловдив през м. януари.

През отчетния период са извършени 10 планови проверки и 18 обхода в резервати „Купена“, „Мантарица“, „Беглика“ и „Дупката“, при които не са констатирани нарушения.

При плановата проверка в ЗМ „Маришко подрумиче“ не са установени нарушения на забраните в заповедта за обявяване.

През отчетния период МОСВ поиска от РИОСВ-Пазарджик становища за целесъобразност на постъпили две предложения за обвяване на нови защитени местности в землищата на с. Паталеница и с. Грашево. Извършени са три извънредни проверки на място за събиране на необходимата информация.

За извършено нарушение, констатирано през м. март, е съставен АУАН на юридическо лице, извършило дейност без проведена процедура по оценка за съвместимост по реда на чл. 31, ал. 1 от *Закона за биологичното разнообразие* (ЗБР), в коригиран участък от р. Марица, представляващпоземлен имот (ПИ) с идентификатор66559.50.1, по кадастралната карта и кадастралните регистри (КККР) на с. Синитово, общ. Пазарджик, обл. Пазарджик (номер по КВС 000067). По искане на нарушителя беше сключено споразумение и наложената глоба е заплатена в кратък срок.

През отчетния период е съставен АУАН на физическо лице, за притежание на препариран екземпляр на защитено животно - видра (Lutra lutra). За това деяние директорът на РИОСВ-Пазарджик е сезиран с постановление от 15.02.2024 г. на Окръжна прокуратура-Пазарджик.

Във връзка с постъпило ИП от ТП ДЛС „Чепино“ е извършена проверка на място. ИП е съгласувано с решение по ОС.

Проведен е мониторинг на растителния вид маришко подрумиче, съгласно утвърден график от министъра на ОСВ за изпълнение на мониторингови дейности на РИОСВ през 2024 г. Събраната информация ще бъде изпратена към ИАОС за обобщаване на резултатите. В сравнение с 2023 г. не се установени изменения и/или заплахи за популацията на ендемита.

След постъпило предложение от физическо лице от гр. Велинград за обявяване на вековни или забележителни дървета по реда на глава пета от *Закон за биологичното разнообразие (ЗБР)* /ДВ, бр. 77/2022 г./ е извършена извънредна проверка. Установи се, че дървета от видовете атласки кедър и гигантска секвоя имат качества на вековни/забележителни дървета. Предстои получаване на съгласие от собственика на имота, в който те растат.

През м. април са получени три сигнала на „зелен“ телефон, свързани със защитени видове в безпомощно състояние. Извършени са три планови проверки на място и са предприети действия, съгласно чл. 39, ал. 2, ал. 2 от *Закона за биологичното разнообразие* - изпратени са за лечение в спасителен център.

 Акценти от извършената превантивна месечна дейност на направление БРЗТЗ:

* участие в консултации:
* с колектив от експерти, изготвящи ДОСВ за ОУП на гр. Сърница;
* с представители на Община Батак, отговарящи за изработване на ДОСВ за ОУП на гр. Батак;
* с възложител за внесено в РИОСВ-Пазарджик ИП;
* с експерти от РИОСВ-София за проверка на съгласувано ИП и на внесено ИП с цел определяне на приложимата процедура по чл. 31 от ЗБР;
* с вносители на предложение за обявяване на нова защитена територия;
* с граждани, за въведените забрани в заповедта за обявяване на ЗМ „Огняновско-Синитевски рид“, касаещи инициирано от тях намерение.
* изготвена е информация за биологичното разнообразие, като част от годишния доклад за състоянието на околна среда в област Пазарджик през 2023 г.;
* изготвени са заповеди във връзка с опазване на защитените територии – изключително държавна собственост през пожароопасния сезон през 2024 г.
* попълнена е информация в Единната информационна система НАТУРА 2000 за издадени до момента административни актове, процедирани от РИОСВ-Пазарджик;
* приключи подготовката за началото на противопожарния сезон през 2024 г., свързана с опазването на защитените територии (ЗТ) – изключително държавна собственост.

 Във връзка с текущи процедури, от експертите в направлението са изготвени: 65 писма по реда на чл. 2, ал. 2 от *Наредбата за ОС*, 10 вътрешни становища, 2 Решения по ОС, 10 други писма и справки, проведени са 6 консултации с граждани.

Постигнат ефект от контролната и превантивната дейност: предотвратяване и санкциониране на нарушения в защитени територии и защитени зони, осигурена е пожарната безопастност в ЗТ – изключителна държавна собственост, обявяват се нови защитени обекти, следи се състоянието на обекти под защита с висока природозащитна стойност (маришко подрумиче), решени са проблеми, свързани със защитени видове в безпомощно състояние, чрез подпомагане на други институции в сферата на природозащитното законодателство е постигнато опазване на околната среда, процедурите по постъпили преписки от граждани и институции се провеждат в регламентираните срокове и при спазване на екологичното законодателство.

**Отпадъци -** през м. април 2024 г. по ЗУО са извършени **89** проверки в **87** обекта, от които **48** са планови и **41** извънредни. Дадени са **37** предписания.

**Акценти** **в контролната дейност**: контрол за изпълнение изискванията на ЗУО и подзаконовите нормативни актове при извършване на дейности по третиране на отпадъци, последващ контрол по дадени предписания, контрол за чистотата на речните корита и прилежащи територии, на републиканската и общинска пътна мрежа, контрол по спазване изискванията на Регламент (EO) №1013/2006, проверки по сигнали и жалби.

 **Планови проверки:**

Извършена е планова проверка във връзка с изпълнение задълженията на кмета на община Белово по чл. 19, ал. 3, т. 5, т. 13 и т. 14 от ЗУО и чл. 52 от ЗУО. Установи се, че във връзка с изискванията на чл. 19, ал. 3, т. 13 и т. 14 от ЗУО на интернет страницата на общината не е налична информация за обществеността по т. 1 - 12, 14 и 15 от ЗУО, както и информация, относно мерките за предотвратяване образуването на отпадъци и предотвратяване на нерегламентираното им изхвърляне. Не се поддържа регистър на площадките за предаване на отпадъци от пластмаса, стъкло, хартия и картон на територията на община Белово. Дадени са предписания на кмета на общината да осигури липсващата информация на интернет страницата и да поддържа регистър на площадките за предаване на отпадъци от пластмаса, стъкло, хартия и картон на територията на община Белово. Предстои последващ контрол.

Извършена е планова проверка на община Сърница във връзка с чл. 19, ал. 3, т. 7, т. 9 и т. 11 от ЗУО. Дадено е предписание да се организира разделно събиране на опасните битови отпадъци, извън обхвата на наредбите по чл. 13, ал. 1 от ЗУО и предаването им за оползотворяване и обезвреждане съгл. изискванията на чл. 19, ал. 3, т. 9 от ЗУО. Предстои последващ контрол.

Извършена е планова проверка на речното легло и прилежащите територии на р. Марица в землището на с. Говедаре, общ. Пазарджик по чл. 19, ал. 3, т. 15 от ЗУО и заповед на министъра на ОСВ за извършване на проверки за изхвърляне на отпадъци на неразрешени места и/или създаване на сметища в речните легла и прилежащите територии. Констатирано е наличие на битови /едрогабаритни и текстилни/ и строителни отпадъци, отпадъци от опаковки, разположени на купчини вляво и вдясно от дигата на реката, след последните къщи на с. Говедаре. Дадено е предписание на кмета на община Пазарджик да организира почистването на замърсените с отпадъци терени съгласно ЗУО. Предстои последващ контрол.

При планов контрол на реките: Еленка, Чепинска, Луковица, р. Стара река, Мътница, Абланица и прилежащи територии в землищата на гр. Велинград, с. Драгиново, гр. Ракитово, гр. Костандово. На кмета на община Велинград е дадено предписание да организира почистване на 6 замърсени с отпадъци терена и да предприеме мерки за недопускане на повторни замърсявания. На кмета на община Ракитово е дадено предписание да организира почистване на 13 замърсени с отпадъци терена и да предприеме мерки за недопускане на повторни замърсявания. Предстои последващ контрол.

 Извършени са планови проверки на речни легла и прилежащи територии, РПМ и ОПМ в община Велинград. Дадено е предписание на кмета на общината да организира почистване на 6 замърсени с отпадъци терена и да предприеме мерки за недопускане на повторни замърсявания. Дадено е предписание на директора на ОПУ-Пазарджик във връзка с констатирани обемни отпадъци в уширението на път II-84 - с. Юндола - гр. Велинград. Дадено е предписание и на директора на ТП ДГС „Алабак“ за почистване на замърсен с отпадъци терен, установен по път II-84 от с. Юндола, в посока гр. Велинград - от дясната страна, извън обхвата на пътя, в горска територия. Предстои последващ контрол.

 Извършени са планови проверки на р. Стара река, р. Мътница и прилежащи територии, РПМ и ОПМ в община Ракитово. Дадено е предписание на кмета на общината да организира почистване на 13 замърсени с отпадъци терена и да предприеме мерки за недопускане на повторни замърсявания. Предстои последващ контрол.

 Извършени са 3 планови проверки на речни легла и прилежащи територии, ОПМ и РПМ на територията на община Брацигово. Констатирани са замърсявания с отпадъци на две места в прилежащите територии на р. Стара река в землището на с. Исперихово. Дадено е предписание на кмета на община Брацигово да организира почистване на замърсените с отпадъци терени, като се приложат разпоредбите на чл. 55, ал.1 от ЗУО. Предстои последващ контрол.

 Извършени са 3 планови проверки на речни легла и прилежащи територии, ОПМ и РПМ на територията на община Пещера. Констатирани са четири замърсени с отпадъци терена - два в гр. Пещера, един по черен път в посока летовище „Св. Константин“ и един по черен път между с. Радилово и с. Капитан Димитриево. Дадено е предписание на кмета на община Пещера да организира почистване на замърсените с отпадъци терени, като се приложат разпоредбите на чл. 55, ал. 1 от ЗУО. Предстои последващ контрол.

Извършени са планови проверки относно нерегламентирано замърсяване с отпадъци на републиканска и общинска пътна мрежа, речни легла и прилежащи територии и на терени в землищата на общините Септември и Белово. За констатирани нерегламентирани замърсявания с отпадъци са дадени 7 предписания със срок на кметовете им за почистване на замърсените терени и недопускане на последващо замърсяване. Предстои последващ контрол.

 При планов контрол на община Батак и на община Сърница за наличие на замърсявания с отпадъци по речни легла и прилежащи територии, ОПМ и РПМ не са констатирани замърсявания. Такъв е извършен и в община Лесичово. Констатирани са замърсявания с отпадъци на терени в землището на с. Щърково, с. Церово и с. Динката. Дадени са предписания на кмета на община Лесичово за почистване на констатираните замърсявания. Почистено е замърсяването в с. Щърково. Предстои последващ контрол и на останалите терени.

Извършена е планова проверка на РПМ на територията на община Пазарджик в участъците: с. Черногорово - с. Овчеполци, с. Юнаците - гр. Пазарджик - с. Звъничево-с. Братаница, гр. Пазарджик - с. Главиница, с. Паталеница - с. Црънча, за контрол по общини, съгл. чл. 19, ал. 3, т. 15 от ЗУО. Няма констатирани замърсявания с отпадъци.

 Извършена е планова проверка на оранжерии за отглеждане на зеленчуци в с. Ветрен дол, общ. Септември за спазване на нормативните изисквания и недопускане на нерегламентирано изгаряне на отпадъци в отоплителния сезон. За констатирани пропуски са дадени предписания да се извърши класификация на отпадъците от дейността на обекта, съгл. изискванията на Наредба №2/2014 г. и отчетните книги по отпадъци да се водят по електронен път в НИСО, съгласно изискванията на чл. 11 от Наредба 1/2014 г. за реда и образците, по които се предоставя информация за дейностите с отпадъци, както и реда за водене на публични регистри.

 Извършени са две планови проверки на лица със седалище и адрес на регистрация в гр. Пазарджик и гр. Панагюрище, които извършват транспортиране на отпадъци, предмет на трансграничен превоз (внос/износ). Изпълняват се условията, поставени в издадения РД за дейности по събиране и транспортиране на отпадъци. За констатирани пропуски са дадени предписания за представяне на договори по чл. 8(1) от ЗУО. Дадените предписания са изпълнени.

 Извършена е планова проверка на завод за производство на високотехнологични компоненти за автомобили в гр. Пазарджик за контрол по изпълнение на разпоредбите на ЗУО и подзаконовите нормативни актове. Не се констатираха пропуски и нарушения на ЗУО.

Извършен е планов контрол на фирма, преработваща птиче месо в гр. Пазарджик и на производители на обувки и сладкарски изделия в гр. Пещера за неизплатени задължения за 2023 г. на фирми, членуващи в организация по оползотворяване на отпадъците от опаковки. Платена е продуктова такса опаковки за 2023 г. към ПУДООС. При проверка на фирма за добив на строителни и декоративни скални материали в гр. Брацигово се установи, че дружеството няма неизплатени задължения към организацията, в която членува.

Извършени са три планови проверки на площадки за третиране на ИУМПС, ОЧЦМ и други опасни и неопасни отпадъци в с. Говедаре, общ. Пазарджик. Проверени са условията, поставени в документа по чл. 35 от ЗУО. Не са установени несъответствия с нормативната уредба. За констатирани пропуски са дадени пред- писания за представяне на договори по чл. 8(1) от ЗУО и за извършване на класификация на отпадък, образуван от дейността на дружество по реда на Наредба № 2 за класификация на отпадъците. Предстои последващ контрол.

**Извънредни проверки:**

Извършени са 4 извънредни проверки на ОПМ на територията на община Пазарджик в участъците: гр. Пазарджик - с. Ивайло - с. Черногорово, с. Овчеполци - с. Цар Асен - с. Росен, с. Братаница - с. Ляхово, с. Црънча - с. Алеко Константиново - с. Главиница по писмо на МОСВ относно задълженията на общините за поддържане на чистотата на общинската пътна инфраструктура съгласно чл. 19, ал. 3, т. 12 и т. 15 от ЗУО. Констатирано е замърсяване с отпадъци по общинските пътища с. Ивайло - с. Черногорово (на площ около 0,5 дка), на входа на с. Росен (на площ около 100 кв.м.), на входа на с. Ляхово (на площ около 1 дка), преди табелата на входа на с. Алеко Константиново (на площ около 0,5 дка). Дадени са предписания на кмета на община Пазарджик да организира почистване на замърсените с отпадъци терени съгласно ЗУО. Предстои последващ контрол.

Извършени са 8 извънредни проверки за изхвърляне на отпадъци на неразрешени места и/или създаване на сметища в речни легла и прилежащи територии в землището на община Пазарджик. Установени са замърсявания с отпадъци в прилежащите територии на р. Марица в землищата на с. Синитово, с. Огняново, в прилежащите територии на р. Луда Яна в землищата на с. Черногорово, с. Пищигово и в прилежащите територии на р. Тополница, в землището на с. Драгор. Дадени са предписания на кмета на община Пазарджик да организира почистването на замърсените с отпадъци терени съгласно ЗУО. Предстои последващ контрол.

 Извършена е извънредна проверка на с. Малко Белово, с. Момина клисура и с. Голямо Белово за замърсявания с отпадъци на речните легла и пътната мрежа. За констатираните замърсявания е дадено предписание на кмета на община Белово за почистването им и недопускане на нови. Предстои последващ контрол.

 Извършена е извънредна проверка по сигнал за замърсявания с отпадъци в района на моста на р. Тополница между с. Памидово и с. Динката, общ. Лесичово. При огледа на място се установи, че няма наличие на замърсявания с отпадъци.

Извършени са 2 извънредни проверки във връзка с чл. 19, ал. 3, т. 15 от ЗУО за чистотата на населените места в землищата на селата: Звъничево, Братаница, Црънча, Овчеполци, Юнаците и Мирянци, община Пазарджик. В землището на с. Звъничево е констатирано замърсяване с отпадъци, разположени на купчини, на площ около 1 дка, в землището на с. Братаница – на площ около 3 дка, в землището на с. Црънча – на площ около 1 дка, в землището на с. Овчеполци – на площ около 2 дка, в землището на с. Юнаците - на площ около 0,5 дка, в землището на с. Мирянци – на площ около 0,5 дка. Дадени са предписания на кмета на общ. Пазарджик да организира почистването на замърсените с отпадъци терени съгласно ЗУО. Предстои последващ контрол.

 Извършена е извънредна проверка по сигнал за горене на хладилници и друга бяла техника в с. Говедаре, общ. Пазарджик. При проверката не се констатира горене на хладилници, друга бяла техника и/или друг вид отпадъци. Констатира се наличие на отпадъци от ИУЕЕО. Дадено е предписание на притежателя на отпадъците да почисти мястото и да предаде отпадъците на лице, което притежава документ по чл. 35 от ЗУО за съответните видове отпадъци. При извършен последващ контрол се установи, че предписанието е изпълнено. Теренът е почистен от ИУЕЕО, отпадъците са предадени на лица, които притежават документ по чл. 35 от ЗУО и са представени документи, удостоверяващи тяхното предаване.

 Извършена е извънредна проверка по сигнал, че жител на с. Калугерово общ. Лесичово разкомплектова автомобили на части на ул. „12-та“ и замърсява уличното платно с грес и масло. При проверката на място не беше установено разкомплектоване на ИУМПС, но има разлив на двигателно и хидравлично масло на асфалтовото платно на улицата, където се извършва и нерегламентираното му съхраняване в пластмасови бутилки с вместимост 1,5 литра. Причинител на замърсяването е земеделски производител от същото село, на който е дадено предписание за почистване на замърсения терен и предаване на наличното количество опасен отпадък на лице, притежаващо документ по чл. 35 от ЗУО. Предстои последващ контрол

 Извършени са 6 извънредни проверки на 4 обекта в гр. Пазарджик и на обекти в гр. Белово, гр. Панагюрище и гр. Пещера по писмо на МОСВ за проверки на лица, пускащи на пазара опаковани стоки, членуващи в организация по оползотворяване на отпадъци от опаковки. Установи се, че фирмите в Пазарджик, Белово и Панагюрище нямат неизплатени задължения към организациите по оползотворяване на отпадъци от опаковки. В гр. Пещера са извършени проверки на 3 фирми - производители на обувки. Установи се, че две от фирмите не са извършвали дейност през 2023 год., а тази, която е работила, няма неизплатени задължения към организацията, в която членува.

 Извършена е извънредна проверка на площадка за третиране на отпадъци в гр. Пазарджик във връзка с преустановено образуване на отпадъци и провеждане на процедура по чл. 21 на Наредба №2/2014 г. за класификация на отпадъците. Дружеството е преустановило образуването на отпадъци на площадката, заради прекратен договор за наем.

 Извършена е извънредна проверка на площадка за третиране на неопасни отпадъци в гр. Велинград във връзка с издадено решение за прекратяване на регистрацията и действието на регистрационен документ за дейности по третиране на отпадъци. Дружеството е преустановило дейност и площадката е почистена.

 Извършени са 3 извънредни проверки на “МЛ България" АД - площадка за третиране и транспортиране на отпадъци в гр. Пазарджик по писма на РЗИ за унищожаване на негодни за употреба лекарства (върнати и/или неизползвани количества лекарства) от клинично изпитване. Издадени са становища за унищо- жаването им.

 **Последващ контрол:**

Извършен е последващ контрол на община Брацигово за изпълнение на дадено предписание за почистване на два замърсени с отпадъци терена в прилежащата територия на р. Стара река в землището на с. Исперихово. Предписанието е изпълнено.

Извършена е извънредна проверка за изпълнение на дадено предписание за почистване на замърсявания с отпадъци в района около дигата на р. Марица в землището на с. Огняново, общ. Пазарджик. При проверката на място се установи, че замърсяванията с отпадъци са почистени. Даденото предписание е изпълнено.

Извършена е извънредна проверка за последващ контрол на дадено предписание за почистване на замърсявания с отпадъци по общински път с. Огняново - с. Синитово-с. Мирянци на територията на общ. Пазарджик. Извършено е почистване от отпадъци на прилежащите територии на общински път на изхода на с. Огняново, в посока с. Синитово. Даденото предписание е изпълнено.

Извършен е последващ контрол на община Септември във връзка с дадено предписание за почистване на замърсени с отпадъци терени в регулацията и извън регулацията на с. Лозен. Проверени са местностите: Ашъка, Езнето - Енече и Хаджи Капия, където се намира т.нар. ,,Син гьол“. Констатира се изпълнение на даденото предписание. Терените са почистени и не е допуснато последващо замърсяване с отпадъци.

 Извършен е последващ контрол за изпълнение на дадени предписания на кмета на община Велинград за почистване на замърсен с отпадъци терен в землището на гр. Велинград и на два терена, замърсени с отпадъци в землището на с. Кръстава. Замърсяванията са почистени. Предписанието е изпълнено.

Извършен е последващ контрол на поземлени имоти в землището на с. Капитан Димитриево, общ. Пещера във връзка с дадено предписание на кмета на община Пещера да организира почистването на замърсени с отпадъци терени съгласно ЗУО. Установи се, че е извършено машинно почистване на замърсените с отпадъци терени. Даденото предписание е изпълнено.

При проверка за последващ контрол в с. Лесичово във връзка с дадено предписание да се почистят констатирани замърсявания с отпадъци, съгл. чл. 19, ал. 3, т. 15 от ЗУО се установи, че предписанието е изпълнено. Замърсяванията са почистени и не са допуснати нови.

Извършен е последващ контрол на бивш свинекомплекс в землището на с. Капитан Димитриево, общ. Пещера във връзка с дадено предписание да се почистят констатирани замърсявания с отпадъци. Даденото предписание е изпълнено.

Извършен е последващ контрол в с. Жребичко, общ. Брацигово във връзка с дадено предписание за преместване на 4 ИУМПС от общински имот, където нерегламентирано се съхраняват. Предписанието е изпълнено. Терените са почистени и не е допуснато последващо замърсяване с отпадъци.

 **ОХВ и контрол на риска –** през м. април е извършена 1 планова проверка на предприятие с нисък рисков потенциал и е взето участие в проверка на оператор с издадено КР.

Извършен е превантивен контрол по прилагане на изискванията на глава седма, раздел I на ЗООС и ЗЗВВХВС във връзка с 6 процедури по глава шеста от ЗООС за инвестиционни предложения, планове и програми, 1 процедура по преразглеждане на КР и 12 годишни доклада по изпълнение на условия в КР, в частта ОХВ.

Създадена е организация за работа на междуведомствените комисии по 157а, ал. 2 от ЗООС за проверка на предприятия с нисък рисков потенциал през м. април. Проведена е подготвителна среща с членовете на комисията за определяне на целите и обхвата на проверката. Планираната проверка е извършена в срок.

Във връзка с годишния план за контрол на предприятия с висок и нисък рисков потенциал е извършена планова съвместна проверка на комисията по чл. 157а, ал. 2 от ЗООС на „Импрегнация 2000“ АД, гр. Белово - предприятие с нисък рисков потенциал (ПСНРП). Основните дейности в предприятието са импрегниране и модификация на дървесина. Извършен е оглед на цех „Импрегнация“, резервоарен парк за съхранение на креозотно масло и котелно на природен газ. Проверени са документи, изискващи се по закон и подзаконови нормативни актове, имащи отношение към безопасната експлоатация на обекта. Актуалната класификация на предприятието е потвърдена със становище на зам. министъра на ОСВ. Докладът за политика за предотвратяване на големи аварии (ДППГА) е потвърден със становище на директора на РИОСВ-Пазарджик. Не са установени промени във вида и количествата на опасните вещества. Не са установени промени в инсталациите, инфраструктурата и дейностите в предприятието. Няма текущи процедури по глава шеста и/или глава седма, раздел I от ЗООС. За периода от предишната проверка до момента, няма данни за случили се инциденти или аварии. На обекта има внедрена Система за управление на мерките за безопасност (СУМБ). Прилагат се процедури и инструкции за оперативен контрол и управление на дейностите в предприятието. Представени са документи относно изпълнението на изискванията за съхранение на опасните химични вещества и смеси (ОХВС), аварийно планиране и действия при аварии, осигуряване на безопасни условия на труд. Представени са дневници и сертификати от извършени периодични мониторинг и проверки на обваловките, защитните и аварийните системи. Операторът е актуализирал информация по чл. 116д, ал. 1 от ЗООС. Информацията е публикувана на интернет страницата на предприятието и е предоставена на кмета на община Белово. При проверката на място и на документите се установиха три несъответствия с изискванията на приложимата нормативна уредба, от които две от компетентността на РИОСВ-Пазарджик и едно от компетентността на ДИТ-Пазарджик - резервоарите за крезозот не са обозначени с табели, указващи категориите на опасност на съхраняваното в тях вещество; оценката на безопасността на съхранение на ОХВС не е актуализирана по утвърдения формат; кранистът в предприятието не притежава необходимата квалификационна група по електробезопасност, съгласно изискванията на Наредба № 7 от 23.09.1999 г. за минималните изисквания за здравословни и безопасни условия на труд на работните места и при използване на работното оборудване във връзка с Правилника по безопасност и здраве при работа по електрообзавеждане с напрежение до 1000 V. Дадени са три предписания за привеждане в съответствие с нормативните изисквания. Не са установени други несъответствия.

През м. април експертът от направлението взе участие в работна среща в МОСВ на тема „Прилагане на законодателството в областта на химикалите и контрол на опасностите от големи аварии“.

**КР и екологична отговорност** – през м. април е извършена една планова проверка на оператор с издадено комплексно разрешително - “Огняново К“ АД, гр. София, оператор на инсталация за производство на негасена вар в с. Огняново, общ. Пазарджик с издадено КР № 601-Н0/2022 г. При проверката не са констатирани несъответствия с условията в издаденото комплексно разрешително и/или с нормативната уредба по околна среда. В рамките на комплексната проверка е извършена и проверка във връзка с верификация на информацията, представена в ГДОС за 2023 г. и на оператора е дадено 1 предписание.

Изготвени документи: проверка на качеството и пълнотата на представени 22 ГДОС за 2023 г. от оператори с издадени КР, писма с искане за допълване и корекция на представени ГДОС на оператори с издадени КР, писмо до БД ИБР във връзка с изискванията на чл. 20, ал. 2 от Наредба за условията и реда за издаване на КР за предоставяне на становища по компетентност по ГДОС на операторите на територията на РИОСВ-Пазарджик, писмо до Община Панагюрище относно открита процедура „Рекултивация на регионални депа/клетки на регионални депа за битови отпадъци по приоритет 2 „Отпадъци“ на Програма „Околна среда 2021 - 2027", удостоверяващо стартирала административна процедура по закриване на Клетка 1 на Регионално депо за битови отпадъци “Панагюрище“, указателно писмо до „Ди Ес Смит България“ АД във връзка с премахване на два резервоара за мазут и система за подаване на мазут към парова централа, становище до ИАОС във връзка с процедура по актуализация на КР № 117/2006 г. на „Панагюрска медна компания“ АД във връзка с промени в работата на инсталацията и оценка на съответствието на „Инсталация за производство на катодна мед и цинков сулфат“ с публикувано Решение за изпълнение (ЕС) 2010/1032 на Комисията от 13 юни 2016 г. за формулиране на заключения за най-добрите налични техники (НДНТ) в цветната металургия, съгласно Директива 2010/75/ЕС на Европейския парламент и на Света и Решение за изпълнение (ЕС) 2016/902 на Комисията от 30 май 2016г. за установяване на заключения за НДНТ, съгласно Директива 2010/75/ЕС на Европейския парламент и на Съвета за системи за пречистване/улавяне на обичайни отпадъчни води и отпадъчни газове в химическия сектор.

**Екологична отговорност –** през м. април не са извършванипроверки на оператори, попадащи в приложното поле на ЗОПОЕЩ. Въведени са данни в публичния регистър по Закона за отговорността за предотвратяване и отстраняване на екологични щети (ЗОПОЕЩ), съгласно Наредба за публичния регистър на операторите, които извършват дейностите по приложение №1 към чл. 3, т. 1 от ЗОПОЕЩ.

**ОВОС и ЕО –** през отчетния период са извършени 2 извънредни проверки във връзка с издадени решения по реда на Глава шеста от ЗООС, както следва:

* комплексна проверка на обект без комплексно разрешително (КР) във връзка с постъпил сигнал от „Национална електрическа компания“ ЕАД, относно извършен взрив на обект, за който е издадено решение № ПК-14-ПР/2021 г. за преценяване на необходимостта от извършване на ОВОС. Извършена е проверка на място с участие на представител на БД ИБР, при която не се констатира несъответствие с разглежданата в решението характеристика на инвестиционното предложение, неизпълнение на поставените в решението условия, както и нарушения на екологичното законодателство. Няма дадени предписания.
* проверка по документи относно давността на решения № ПК-08-ЕО/2011 г. и № ПК-08-ЕО/2021 г. за преценяване на необходимостта от извършване на ОВОС, при която се установи, че издадените решения са в сила.

През м. април в РИОСВ-Пазарджик постъпиха: 68 уведомления, по които са изготвени вътрешни становища, че ИП, планове/програми не подлежат на процедури по реда на глава шеста от ЗООС, 37 преписки за ИП и 15 преписки за планове и програми, съгласно Приложение 1 и 2 на ЗООС, 12 от които приключиха с краен акт. Издадени са: 2 решения за преценяване на необходимостта от извършване на ОВОС, с характер „да не се извършва ОВОС“, 7 решения за прекратяване на процедури по ОВОС и 1 решение за прекратяване на процедура по ЕО, 13 с указания за следващи действия за провеждане на процедури по реда на глава шеста от ЗООС, от които 9 за преценяване на необходимостта от извършване на ОВОС и 4 за провеждане на процедура по преценяване на необходимостта от извършване на ЕО, 1 становище с положителна оценка качеството на доклад за постфактум оценка на въздействието върху околната среда (ОВОС) на проект „Разширяване на промишлената площ на „Асарел-Медет” АД и оценка на въздействието върху околната среда на ИП „Комплексен проект за развитие на „Асарел-Медет“ АД до 2040 г., 1 становище с отрицателна оценка качеството на доклад за оценка на степента на въздействие (ДОСВ) във връзка с провеждане на процедура по задължителна екологична оценка на Общ устройствен план на гр. Сърница и неговото землище, а 25 преписки, от които 18 във връзка с процедура по преценяване на ОВОС и 7 във връзка с процедура по преценяване на ЕО, са още в срок за отговор.

При провеждане на процедурите по ОВОС и ЕО са изпратени общо 99 писма (в т.ч. уведомителни и напомнителни писма до възложителя, за допълнителна информация, за становища от БДИБР-Пловдив, за становища от РЗИ-Пазарджик, за потвърждаване на влезли в сила административни актове, издадени от директора на РИОСВ-Пазарджик и др.)

Във връзка с подобряване координацията между институциите е взето участие в заседание на ОбЕСУТ при Община Пазарджик, заседание на ОбЕСУТ при Община Септември и в заседание на комисия по чл. 17 при ОД „Земеделие“.

**Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност –**

 Засилен е превантивният, текущ и последващ контрол на фирмите за третиране на отпадъци с цел предотвратяване на нерегламентирани дейности с отпадъци на територията на област Пазарджик.

В резултат на упражнен контрол и дадени предписания през м. април са почистени от отпадъци замърсени терени в землищата на гр. Велинград и с. Кръстава, в с. Лесичово, в регулацията и извън регулацията на с. Лозен, общ. Септември, в с. Капитан Димитриево, общ. Пещера, около дигата на р. Марица в землището на с. Огняново, по общински път с. Огняново - с. Синитово - с. Мирянци и на изхода на с. Огняново, в посока с. Синитово, общ. Пазарджик. От отпадъци са почистени и терен в землището на с. Говедаре, общ. Пазарджик, два терена в прилежаща територия на р. Стара река в землището на с. Исперихово, а в с. Жребичко, общ. Брацигово е преустановено нерегламентирано съхранение на ИУМПС в общински имот.

**Бизнеса** – Процедурите се водят в рамките на нормативните срокове. Крайните административни актове се публикуват своевременно на интернет страницата на РИОСВ-Пазарджик за уведомяване на заинтересованите лица. Чрез извършения превантивен контрол на издадените административни актове по реда на глава шеста от ЗООС се проследява реализацията на инвестиционните предложения спрямо одобрената характеристика, изпълнението на поставените условия и изпълнението на предвидените мерки в издадените решения/становища, правното действие на издадените административни актове и не се допуска експлоатацията на обекти или дейности без необходимите проведени процедури по реда на глава шеста от ЗООС.

*През м. април са* *постановени*: 2 решения за преценяване на необходимостта от извършване на ОВОС, с характер „да не се извършва ОВОС“, 2 решения за преценяване на необходимостта от извършване на EО, с характер „да не се извършва ЕО“, 7 решения за прекратяване на процедури по ОВОС, 1 решение за прекратяване на процедура по ЕО и 2 решения по Оценка за съвместимост (ОС).

 *За периода са издадени:* 1 разрешение за извършване на дейности по третиране на отпадъци на основание чл. 73, ал. 4 от ЗУО, 2 РД за извършване на дейности по събиране и транспортиране на отпадъци на основание чл. 78, ал. 10 от ЗУО, 10 РД за извършване на дейности по събиране и транспортиране на отпадъци на основание чл. 79, ал. 1 от ЗУО, 1 РД за извършване на дейности по третиране на отпадъци на основание чл. 79, ал. 1 от ЗУО, 1 решение за прекратяване на РД за дейности по събиране и транспортиране на отпадъци на основание чл. 80, ал. 1, т. 1.

 **Обществеността –** през м. април РИОСВ-Пазарджик беше партньор в различни инициативи за отбелязване на Международния ден на Земята - 22 април. В навечерието на празника експерт на РИОСВ беше гост на деца и ученици от Детска градина „Веселка“ и ОУ “Св. Св. Кирил и Методий“ в с. Ивайло. По време на информационната кампания РИОСВ подари на три учебни заведения преси за пластмасови бутилки. По този начин учениците, учителите и служителите в СУ “Васил Левски“ в гр. Велинград, ЕГ „Бертолд Брехт“ и в Професионалната гимназия по икономика и мениджмънт в гр. Пазарджик ще спомогнат за превръщането на отпадъците в ресурс.

 **КОСТАДИН ГЕШЕВ,**

 *Директор на РИОСВ-Пазарджик*